ประกาศกรมสรรพสามิต
เรื่อง
หลักเกณฑ์ วิธีการ และเงื่อนไขการขออนุญาต
และการออกใบอนุญาตเพาะปลูกต้นยาสูบ
พ.ศ. ๒๕๖๐[๑]
 

อาศัยอำนาจตามความในมาตรา ๑๖๐
แห่งพระราชบัญญัติภาษีสรรพสามิต พ.ศ. ๒๕๖๐ อธิบดีกรมสรรพสามิต
กำหนดหลักเกณฑ์ วิธีการ และเงื่อนไขการขออนุญาตและการออกใบอนุญาตเพาะปลูกต้นยาสูบ
ดังต่อไปนี้

ข้อ
๑ ผู้ใดประสงค์จะทำการเพาะปลูกต้นยาสูบ
ให้ยื่นแบบคำขออนุญาตทำการเพาะปลูกต้นยาสูบต่อเจ้าพนักงานสรรพสามิตตามแบบ ภส.๐๘ - ๐๘ ท้ายประกาศนี้ พร้อมด้วยเอกสารหรือหลักฐาน ณ สำนักงานสรรพสามิตพื้นที่
หรือสำนักงานสรรพสามิตพื้นที่สาขาแห่งท้องที่ที่สถานที่เพาะปลูกตั้งอยู่
หรือผ่านระบบเครือข่ายอินเทอร์เน็ตทางเว็บไซต์ของกรมสรรพสามิตhttps://www.excise.go.th ก่อนเพาะปลูกต้นยาสูบ
ใบอนุญาตเพาะปลูกให้เป็นไปตามแบบ
ภส.๐๘ - ๐๙ ท้ายประกาศนี้

ข้อ
๒ เมื่อเจ้าพนักงานสรรพสามิตได้รับคำขอใบอนุญาตแล้ว
ให้ตรวจสอบรายละเอียดในคำขอเอกสารและหลักฐาน ว่ามีความถูกต้องและครบถ้วนหรือไม่
ในกรณีที่เจ้าพนักงานสรรพสามิตตรวจสอบแล้วเห็นว่า
รายละเอียดในคำขอ เอกสารหรือหลักฐานไม่ถูกต้องหรือไม่ครบถ้วน
ให้เจ้าพนักงานสรรพสามิตแจ้งเป็นหนังสือให้ผู้ยื่นคำขอแก้ไขเพิ่มเติมคำขอ จัดส่งเอกสารหรือหลักฐานให้ถูกต้องและครบถ้วน
ภายในระยะเวลาที่เจ้าพนักงานสรรพสามิตกำหนด
ในกรณีที่ผู้ยื่นคำขอไม่แก้ไขเพิ่มเติมคำขอ
หรือไม่จัดส่งเอกสารหรือหลักฐานให้ถูกต้องและครบถ้วนภายในกำหนดเวลาตามวรรคสอง
ให้ถือว่าผู้ยื่นคำขอละทิ้งคำขอ และให้เจ้าพนักงานสรรพสามิตแจ้งเป็นหนังสือให้ผู้ยื่นคำขอทราบ
ในกรณีที่เจ้าพนักงานสรรพสามิตตรวจสอบแล้วเห็นว่า
รายละเอียดในคำขอ เอกสารและหลักฐานถูกต้องและครบถ้วน
ให้เจ้าพนักงานสรรพสามิตพิจารณาเพื่อออกใบอนุญาตเพาะปลูกต้นยาสูบต่อไป

ข้อ
๓ ในกรณีที่เจ้าพนักงานสรรพสามิตมีคำสั่งออกใบอนุญาตเพาะปลูกต้นยาสูบ
ให้แจ้งการอนุญาตให้ผู้ยื่นคำขอใบอนุญาตมารับใบอนุญาตเพาะปลูกต้นยาสูบภายในสามสิบวันนับแต่วันที่ได้รับแจ้งหากไม่มารับใบอนุญาตภายในกำหนดเวลา
ให้ถือว่าสละสิทธิการเป็นผู้ได้รับใบอนุญาตเพาะปลูกต้นยาสูบ
ในกรณีที่เจ้าพนักงานสรรพสามิตมีคำสั่งไม่ออกใบอนุญาตเพาะปลูกต้นยาสูบ
ให้แจ้งคำสั่งดังกล่าวเป็นหนังสือให้ผู้ยื่นคำขอใบอนุญาตทราบ
ทั้งนี้
ให้ระบุเหตุผลของการไม่อนุญาต รวมทั้งแจ้งสิทธิอุทธรณ์การยื่นคำอุทธรณ์
และระยะเวลาสำหรับการอุทธรณ์ให้ผู้ยื่นคำขอทราบด้วย

ข้อ
๔ ใบอนุญาตเพาะปลูกต้นยาสูบต้องมีข้อกำหนด
ดังต่อไปนี้
(๑) ผู้ได้รับใบอนุญาตเพาะปลูกต้นยาสูบ
ต้องเพาะปลูกตามพันธุ์ยาสูบ
สถานที่เพาะปลูกและจำนวนเนื้อที่ที่ใช้ในการเพาะปลูกตามที่ระบุในใบอนุญาตเพาะปลูกต้นยาสูบ
(๒) ผู้ได้รับใบอนุญาตเพาะปลูกต้นยาสูบ ขายใบยาสด
หรือใบยาแห้งที่ได้รับจากการเพาะปลูกให้แก่ผู้รับซื้อตามที่ระบุในใบอนุญาตเพาะปลูกต้นยาสูบ
เว้นแต่ผู้รับซื้อตามที่ระบุในใบอนุญาตเพาะปลูกต้นยาสูบไม่รับซื้อ
(๓) ผู้ได้รับใบอนุญาตเพาะปลูกต้นยาสูบต้องยินยอมให้เจ้าพนักงานสรรพสามิตเข้าตรวจสถานที่เพาะปลูก
และปฏิบัติตามคำแนะนำของเจ้าพนักงานสรรพสามิต
(๔)
ผู้ได้รับอนุญาตเพาะปลูกต้นยาสูบเพื่อทำยาเส้น หรือยาสูบนอกจากยาเส้นเป็นผู้ประกอบอุตสาหกรรมยาสูบและต้องเสียภาษีก่อนขนออกจากโรงอุตสาหกรรมยาสูบ
และต้องปฏิบัติตามกฎหมายอื่นที่เกี่ยวข้อง

ข้อ
๕ ประกาศนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป


ประกาศ
ณ วันที่ ๑๖ กันยายน พ.ศ. ๒๕๖๐
สมชาย พูลสวัสดิ์
อธิบดีกรมสรรพสามิต

[เอกสารแนบท้าย]

๑. แบบคำขออนุญาตทำการเพาะปลูกต้นยาสูบตามมาตรา ๑๖๐ แห่งพระราชบัญญัติภาษีสรรพสามิต
พ.ศ. ๒๕๖๐ ภส. ๐๘ - ๐๘
๒.
ใบอนุญาตเพาะปลูกต้นยาสูบ ภส. ๐๘ - ๐๙

(ดูภาพจากข้อมูลกฎหมาย)






พัชรภรณ์/จัดทำ
๕ ตุลาคม ๒๕๖๑


[๑] ราชกิจจานุเบกษา เล่ม ๑๓๕/ตอนพิเศษ ๑๑๙ ง/หน้า ๑๖๖
(เล่มที่ ๒)/๒๔ พฤษภาคม ๒๕๖๑